bavarian-nlp/barwiki-20250901 huggingface dataset:
IP-Adress

A Internet Protocol Adress oda kuaz IP-Adress is a oadeitige numerische Zuaoadnung fia Geräte in an Computer-Netzweak, des wo s Internet Protocol fia de Kommunikation nutzt. A IP-Adress ko an oanzlnan Empfänga, oba aa ana Gruppm vo Empfängan (Broadcast, Multicast) zuagoadnet sein. Umgekeat kennan an Computer aa mearane IP-Adressn zuawiesn sei.
A IP-Adress hod voa oim zwoa Funktiona: Easchtns de Identifikation vo am Host bzw. Netzweakinterface und zwoatns de Lokalisiarung vo da Adress. Vaoafocht ko ma si des so voastejn: A Host zoagt wos ma suacht. A Adress zoagt wo s is. A Route zoagt wia ma do hinkimmt.
De bekonntaste Notation vo de heit glaifign "IPv4-Adressn" bsteht aus via Zoin, de Weate vo 0 bis 255 onehma kena und mit am Punkt trennt wean, beispuisweis codice_1. Technisch gsegn is de Adress a 32-stejige (IPv4) oder 128-stejige (IPv6) Bineazoi.
Grundlogn.
Wen zwoa technische Geräd midnanda kommunizian woin, nacha muaß a Jeds in da Log sei, am andan Geräd Datn z sendn. Damid de Datn be da richtign Gengstejj ookemma, muaß mas oateite benenna oda adressian. In IP-Netz macht ma des mid na IP-Adress.
So sprichd da Webbrausa an Webserver direkt iwa sei IP-Adress o. Da Brausa frågt dazua füa an Domainnam. z. B. "www.example.com". de IP-Adress bei am Namseava (Nameserver) o, und sprichd nacha den Webserver direkt unta seina IP-Adress "208.77.188.166" o.
Gerätekonfiguration.
Manuelle Konfiguration.
Fia Administratorn gibts Programme, um de IP-Adress ozumzoagn und z konfigurian. In Unix Betriebsystemen (und Variantn davo) wead dafia s Kommando
ifconfig, für Linux steht ip vawendt, DOS oda Windows vawendn, je noch Version, ipconfig oda winipcfg.
De Ogob vo de Tei „broadcast 192.168.0.255“ bzw. „brd +“ san optional. („brd +“ steht do fia de automatische Berechnung vo da Broadcast-Adress, es ko aa a spezifische Adress ogem wean. ifconfig berechnet die Broadcast-Adress in neian Versiona automatisch, z. B. ab FreeBSD 4.x.).
Automatische Konfiguration.
Iba Protokolle wia z. B. BOOTP, DHCP oda NDP kena IP-Adressn beim Hochfoan vom Rechna duach an Server automatisch zuagwiesn wean.
Vortei is dobei de zentrale Vawoitung vo de Adressn. Bei an Netzzuagriff miassen koane weidan Einstellunga voagnumma wean.
Kaspar Hauser

Kaspar Hauser, aa Hausa Koschba, (* vamuatle 30. Aprui 1812, † 17. Dezemba 1833 in Ansbach) wor a Findlkind vo dem ma ned woass, wos heakemma is.
Da Hauser is am 1828 ois 16-Jaariga in Niamberg auftaucht. Er hod wenig gredt und wor oscheinend a weng geistig zruckbliem. Spada hod a behapdt, dass a sei ganzes Lebn lang bei Wossa und Brod in an dunglan Zimma gfanga gwen waa. So hod dea Foi a groß', wejdweits Afsehn dalangt. Aus heitiga medizinischa Sicht is des „buachstobli vastandn“ so owa ned voastejbor.
Spada is de Vaschwearungstheorie afkemma, dass da Hauser da Erbprinz vo Baden waa, den wo ma gegn an sterbadn Saigling vatauscht häd, um ana Nebnlinie vo dera badischn Fiaschtnsippschoft de Thronfoige za dameglichn. Bishea is des owa ned bewiesn. Bekannt is owa, dass da Hauser oiwei bloß boarisch gredt hod, obwoi a de letzten finf Joar in seim Lebn in Frankn war und davor angeblich ganz aloa in an dunkln Zimma.
1833 is da Hauser mit ana dedlichn Stichwundn hoamkemma. Er hod gsogt, dass a ogriffn worn waa. Seine Ohänga glaam, dass des a politisches Attentat wor. Andere sogn, dass des bloß a Sejbstvaletztung gwen waa, um wieda im Middlpunkt zstej.
1974 hod da Werner Herzog an Fuim ibas Lebn vom Kaspar Hauser draht ("Jeder für sich und Gott gegen alle").
Rhön

De Rhön is a Mittelgebirge am Dreiländereck vo Bayern, Hessn und Thüringen. Da zentrale Bereich vo da Rhön is a Biosphärenreservat. Des Gebirge hod zum Tei a vulkanische Entstehungsgschicht. Da hechste Beag vo da Rhön is de Wossakuppn (950 m).
Des Wort "Rhön" werd oft vom keltischn "raino" (= hügelig) obgeleitet.
Hõazlbéng

A Hoazlbeng (a "Hoanzlbank") is a hüzane Weakbaunk wias fria a jeda Dischla und Zimamau ghobt hod. Des bsondane drau is das ma da ridlings da Lengst drauf sizt und mid am aiganem Fuasmechanismus des Drum, an dem ma grod oawat, aizwika und fixian kau. Es is oiso so wos wia da Foagenga fum Schraubschdog, wia man heit kend.
So a Hoazlbeng bschded aus ana grod Sizbeng, de a glaichzeitig Oawadsflechn is. In deara Beng is a Schliz in dem a Höwaschdaung schwingt, den ma Schdeazn nend. Om auf is da Hoazlkobf, dea oft recht schwa is und aus an hoatn Hoiz sei muas und mid dem ma s'Weakschdiki fest mocha kau. Unt an deara Schdeazn is a Dridbredl, wo ma in Hoazlkobf mim Fuas auf und zoa mocha kau. Duach de Höwiwiakung und wai ma im Fuas a meara Kroft hod, funkzioniad des a recht guad.
Da Naum fia de Weakbeng kimd fu dem das ma mid dem Mechanismus ole zwoa Hend frai hod zan oawatn und ma so quasi an Hoazlmau hod, dea oan hüft. Bsondas schee gmochte Hoazlbeng haum desweng a an Klemkobf ghobt, dea wiar da Kobf fu am Mensch ausgschaud hod. Des Weakzaig woa bis ins 20de Joahundat aini in jeda Weakschdod zan findn, fu Fasslbinda, bis Dochdeka und Schindlmocha, bis zan Wonga, Dischla und Zimamau. Iwaroi wo mid Hoiz goawat hod, woa so a Hoazlbeng recht praktisch. Eascht nochdem oiwai meara aus Metoi gmocht woan is oda iwahaupt duach industriele Produkte easezt woan is, han de Hoazlbeng aus da Weakschdod faschwundn und heit siagt mas hegsdns nu wo in am Museum oda ois rutikale Dekoarazion.
Hoazlkobf oda Hoazlschedl hod ma fria a ois Schimbfwoat fawent, fia oan dea a weng bled oda begrifschduzig woa. Haid kent des owa a unta de Leit wo Dialekt ren fost neamt mea.
Hõagoachtnbéng

Hoagoachtnbeng (a "Hoagartnbank", hochdeitsch: Heimgartenbank) hod ma fria de Beng foa am Haus gnend, de diarekt an da Hauswaund im Pregoatn gschdaundn is und fu wo ma schee auf d'Schdross oda zu de Nochban gseng hod. Fria, wias nu ned so fü Autos gem hod wia heit, han do im Suma d'Hauslaid auf da Beng gsessn und haum de foabaigehadn Leit griasst und mid eana gradscht. D'Nochban und de Hausfreind han foabai kema und haum si dazua gsizt und ma is in da Sun gsessn und hod si dazöd woss neichs gibt. Domois hods a nu koan Feanseha gem und waun d'Oawad fum Dog dau woa, woa des oane fu de beliabtan Fraizeidbschefdigungen fu de Leit domois. Aus dem Grund is a d'Hoagoachtnbeng oiwai auf deara Sait fum Haus gschdaund wo d'Nochmitogssun woa.
Weata de damid zaumhenga.
hoagarchtln.
Aunalog zu da Hoagoachtnbeng hods des Woat "hoagarchtln" oda "hoagartln" gem, wos so fü hoast wia das ma d'Nochban hoam suacht und si bai eana a weng auf d'Beng dazua hukt und radscht und Gschichtln dazöd. A aundas Dialektwoat dafia is "pregartln", wos fu Pregoatn, oiso Foagoatn, kimd und genau des söwa moand.
Hoagoachtnbua.
A Hoagoachtnbua oda a Hoagoachtndiandl woan soichane Kinda, de wos oiwai bain Nochban auf Bsuach und södn dahoam baim Haisl fu de aiganen Leit woan.
Hoagoachtnbrachta.
A Hoagoachtnbrachta woa oana de wo bai da Nochmiddogszaumsizarai fu da Nochbaschoft oiwai recht wüde Gschichtn fazöd hod oda recht augem hod. Brachtn is des oide Dialektwoat fia hochdeitsch "prahlen" und den gaunzn Begrif kintad ma heit mid "Klatschtante" iwasezn.
Hoagoachtnhaus.
S'Hoagoachtnhaus woa des Haisl oda dea Bauanhof wo de Leit fu da Nochbaschoft am liawan zaumkema san, entweda wai de doating Haisllaid bsondas gostfreindli woan und a wos zan dringa und a Jausn heagschdöd haum, oda oafoch wais doat am lustigan woa und oiwai a guada Schme grend is.
Grédn

A Gredn is des Wegal rund um a Haisl, des diarekt an da Hauswaund entlaung ged und nu untam Dochfiaschbrung is und wo ma desweng a wauns rengd ned nos wiad. De Gredn woa moastns umara an Meta broad und entweda gschodat oda aus gschdaumpftn Loam.
Des Woat "Gredn" is feminin und kimd uaschbringli aus'n Lodainischn, wos "gradus" ghoassn hod (Grad, Schdufn, Schrid). Iwas mitlhochdeitsche "greede" is daun des heitige Dialektwoat draus woan, wos mid'n hochdeitschn Woat Grad fawaunt is, zan Baischbü an schmoin Grad auf an Beag.
A so a Gredn hod ned blos a jeds Bauanhaus ghobt sondan a a Schdodl und a exdriga Schdoi und aundane Wiatschoftbautn.
A Hoizgredn is a Gredn aus Hoizbredl, de a weng hecha ligt ois wia da Bon. Des hods bsondas doat gem, wos oft grengt hod und da Bon s'Wossa ned so schnö aufnema kina hod, damid ma ned oiwai im Gadsch gee muas.
Schdodgredn ("Stadtgred'n") haum de Leit fum Laund fria s'Trotoa in da Schdod gnend, oiso des wos heit "Gehsteig" hoast.
Schdum

D'Schdum oda Stubn is des wichdigste Zimma fu am Bauanhof, wos glaichzeitig d'Kuchi und s'Wohnzimma is. Des Woat kimd fum ohb. "stuba", wos so fü wia Bodhaus oda hoazboare Kaumma hoast und wos daun schbeda im Middlhochdeitschn zu "stube" woan is und im Boarischn zu "Stubn/Stubm/Schdum", je noch Schreibwais, und wiakli woa de Schdum in am Bauanhof fria oft s'oanzige Zimma des ghoazt woan is. S'Hoiz woa knop und Koin woan daia und desweng hod ma gschboad und blos oa Kaumma ghoazt und so hod si im Winta a ois in dem oam Zimma ogschbüd. Doat han ole bainaund ghukt und haum kocht, gschnizt, Haundoawad gmocht, gessn und drunga oda a musiziad und gsunga.
Waifåita

Waifoita (a "Faifoita", "Pfaifolter", "Zwifoita", "Dog-" oda "Nochtfoita" und "Summafogi" gnennt, auf Hochdeitsch: Schmetterling, Lodainisch: "Lepidoptera") han a Insektnoat des auf da gaunzn Wöd aussa in da Antarktis gibt und de mid iwa 180.000 Untaoatn, de wo zu 127 Familien und 46 Üwafamilien zaumgfosst wean, noch de Kefa de oatnreichsde Insektnoadnung han. Es wean oiwai nu a jeds Joa umara 700 neiche Oatn dazua gfundn. In Mitlairopa gibts umara 4.000 faschidane Waifoita-Oatn.
Etimologi fum Woat.
Des uaschbringliche Woat in de boarischn Dialekt fia de Schmetaling woa Waifoita, Pfaifoita oda Faifoita. Des kimd fum oidhochdeitschn „"fifaltra"“ (oidenglisch: „"fifealde"“), wos so fü wia flatan oda Flatara hoast und is a mid'n italienischn Woat „"farfalle"“ fawaunt, so wia doatn a de Schmetalingsnudln hoassn. A aundas Dialektwoat dafia woa Summafögi, wai mas am mearan im Summa zan seng griagt hod. De Woatkreazion is a analog zu de Beefögi, oiso de Bienen. Ois wos in da Luft umadum fliagt hod ma im Dialekt fria Fögi gnend.
S'Woat Schmetaling is in Bayern und Estareich eascht so ums 18tn Joahundat aufkema und kimd uaschbringli aus'n Slawischn. Genau so wia de Englenda heit „"butterfly"“ song, oiso Budafliang, haum de Tschechn, de Sorbn und de Boin de Waifoita a gnend und Buda hoast auf Slawisch 'smetana". A in maunche deitsche Dialekt, de fü Kondakt zan Slawischn ghobt haum, hod daun da Buda „"Schmand"“ oda „"Schmetten"“ ghoassn. Und aso is a des Woat „"Schmetterling"“ iwa Schlesien und Ostdeitschlaund ins Hochdeitsche kema. Nochdem si de neiche hochdeitsche Schriftschbroch im 19tn Joahundat a in Bayern und Estareich oiwai meara ausbroat hod, san de oidn Dialektweata oiwai meara faschwundn, so dasss heit fost koana mea kend und a in da modeanen Umgaungsschbroch sogt ma heit fost oiwai „"Schmetterling"“, hoid grod a weng dialektmassi gsogt.
Des Woat "Nachtfoita" wead aa heid no im Boarischn füa divease nachaktive Artn wia Mottn und Schwärma haifiga vawendt. Ois Voabuid füa de Foita (z. B. da Zidronafoita) nennan vui im Owaboarischn de dogaktivn Foita nacha "Dogfoita", oda nua Foita.
Boahaus

A Boahaus (a "Karner" oda "Garner" gnend, auf Lodainisch: "Ossarium", Hochdeitsch: "Beinhaus") is a Bau oda a oanzöne Kaumma wo de Boana fu gschdoabane Leit glogat wean. Boahaisa han oft doat aigricht woan, wo auf am Fridhof koa Bloz mea woa, das nu wea neicha begrom wean kunt und wo a koa Bloz woa, das ma in Fridhof gressa mocht, zan Baischbü in Hoischdod. De Bezaichnung Karner fawent ma blos in Estareich und Bayern, owa sowoi im Dialekt wia a im doating Hochdeitsch.
Seamonkey

Da SeaMonkey is a freie Programmsammlung, de aus am Browser, E-Mailprogramm, Chat und weidane Sochan bstäd. As Programm is aus da Mozilla Suite entstandn.
De Weidaentwicklung vo da Mozilla Suite is 2005/2006 eingschdejd worn, wei de Mozilla Foundation si ganz af Firefox und Thunderbird konzentriat hod. A poar Entwickla aus da Mozilla Gruppn hom si owa zsammtan und SeaMonkey ois Nochfoiga vo da Mozilla Suite entwicklt. An Seamonkey gibts aa ois portable Version.
Gestaltung (Photographie)

Scho imma frong se Leid, de Buidl machan, wos a scheens Buidl ausmacht. De Grundlong fia de Gstoitung vo Photos kemma natirle zum Teil aus da Moiarei. Intressant is, daß bis auf a boa regionale Vorliabn se olle Leid auf da Wejd recht einig han, ob a Buidl schee oda schiarch is. Grod da Goidne Schnidd werd in dem Zsammhang ois a Art Naturgsetz gseng, dem sei harmonischa Scheeheit se koana entziang ko.
De wichtigstn Gstaltungsregeln in da Photographie han:
Fiarahebn vo de wichtign Buidlinhoid.
Ma ko de wichtign Buidlinhoid duach an Untaschied
hervorhem
D'Woi vom Motiv.
S'gibt a de Iabalegung, daß a Buidl bsundas spannend is, wenns a Mischung aus wos Bekanntn und wos Unbekanntn oda Überraschndn is. Wenn ma a Buidl oschaugt, wo ma des wos ma sigt iabahapts ned eiordnen ko, is des recht schnej langweilig, genauso wia wos zu Gwöhnlichs.
Regln grod mid Fleiß brecha.
De Regln han aba a dafia do, daß mas bewußt bricht. Des hod a wos mit dem Reiz vo wos ungwohntn zum doa. Wei vui Photographn hoidn se ja an de Regeln, dadurch wern soiche Gstaltungsmerkmale zu wos Gwohntem in Photos. Und so natirle in gewisser Weise zu wos langweiligm.
A groad bei de geometrischn Regeln fias Aufteiln vo am Buidl gehds ned drum des bis auf d'letzte Kommastell gnau eizhoidn.
Beispui.
Bei dem Beispui is duach de Vateilung vo da Schärfn glei klar, wer as Hauptmotiv is, und das de andan nua ois Hintergrund diena. S'Hauptmotiv fuid as linke Drittl aus, des warad de Drittl-Regel. Leid, de am Rand vo am Buidl han soidadn normalaweis imma zua Mittn hi schaung, und ned ausm Buidl ausse. S'Gsicht is grob an am Punkt, den ma am Goidnen Schnitt zuordnen kunnt. Ois Fehla bei dem Buidl kunnt ma oseng, das da Obakörpa vo dem Madl hella is ois as Gsicht und domid fum Gsicht obglenkt werd.
Bedashausn

Bedashausn (amtli: Petershausen) is Gmoa im obaboarischn Landkroas Dachau. Zur Gmoa ghearn Bedashausn, Koiboch, Weissling, Asboch, Göppertshausn, Speckhof, Freymann, Oberhausn, Höckhof, Linderbauer, Piflitz, Wosnbaua, Obamarboch, Mittamarboch, Glonnbeacha, Muidoaf, Beaghanerl, Soian und Ziaglbeag.
Log.
Bedashausn ligt ummara 36 km neadle vo Minga. Zehn km sans zua Autobohofoht Allershausen und fimfe zua B . De Gmoa hod an supa S-Boh-Oschluss, wo olle zwanzg oda viazg Minutn a Zug foht. Da Bohhof ligt auf da Streckn vo Minga noch Niamberg, oisa mocht da Express do an Hoit und da Regionoiexpress vo und noch Inglstod aa. Mid da S-Boh brauchz zum Haptbohhof Minga grod amoi 38 Minutn, mid da Regionoiboh kos aa schnoia gäh, je noch Vabindung zwischen 15 und 20 Minutn.
Kinereich Breissn

As Kinereich Breissn wor urspringlich uma des Gebiet vum spädan Ostbreissn (Ostpreußen). Erscht wia d Hohenzollern Kine vu Breissn won hand, hod ma d Bezeichnung af den ganzn Stoot Brandnbuag agwendt. Am 19. Jh. wor Breissn as gresste deitsche Kinereich und da gresste deitsche Bundesstoot.
De historische Landschoft vo Breissn hod ma noch dena Prußen gnennt. De Prußen worn boidische Ureiwohna.
Bvejkarung und Flächn.
De Entwicklung vo da Bevejkarungszoi und da Flächn vom Kinereich Breissn zwischn 1701 und 1939 zoagt a stoag steigade Tendenz:
Da Afstieg vo da Bevejkarungszoi am 17. und 18. Joahundat is a de Gebietsgwinne und a da Peuplierungsbolidik gleng. Duach de Bestimmunga vom Frieden vo Tilsit anno 1807 is Breissn gscheid zammgschrumpft, hod oba duachn Wiener Kongress 1815 sei friarane Gress fost genau aso zruck griagt wias gwen is. De nochad weida asteigade Bevejkarungszoi ligt a de Gebietsgwinn wenga de Oanigungsgriag und aufn houa Bevejkarungswochsdum vom 19. und frian 20. Joarhundat.
De Kine vo Breissn.
Anno 1618 war as Herzogdum Breissn mid da Moakgrofschaft Brandnbuag und eanane Nemlända arana Personalunion zamdo worn.
Nochad is 1701 as Herzogdum zum Kinereich Breissn dahom worn.
Moa

Da Moa (dt. "Main") is mit 527 km da lengste rechte Nemfluss vom Rhein und da lengste Fluss, wo af seina gsamtn Leng innahoib vo Deitschland valafft.
Da Moa fliaßt vo Ostn af Westn, wo fia Middleiropa recht ungwehnli is. Ea fiaht duachs frängnggische Middlgebiag, duach historische Kloastädt, duach Wiazburg und duachs fränggische Weinbaugebiet. Zwischn Mainz und Wiesbodn fliaßt a in an Rhein. Davoa valafft a no duach de Innenstod vo Frangfuat am Moa.
Datn.
Da Moa lafft duach de Bundeslända Bayern und Hessn. Im Bereich vo da Stod Wertheim buidt a af rund 25 Kilometa Leng de Grenz zwischn Bayern und Bodn-Wiattmbeag. Er mindt ban Wiesbodna Stodtei Mainz-Kostheim in an Rhein. Rechnat ma de Regnitz mid da Pegnitz ois Quejfluss, griagt ma a Gsomtleng vo 567 km Fliaßstreckn.
Nam.
Da Nam Moa is vom indogermanischn Woatstomm *mein-/*moin-/*min- obgloadd, vawondt mid idg. *meu- "feicht, netzn, unreine Flissigkeit; woschn". De Kejtn hom an Fluss "Moin" oda "Mogin" gnennt. Wia de Rema im 1. Joahundad v. Kr. in des Gebiet kema san, hom's den Nam in "Moenus", latinisiad so z. B. bei Plinius ("naturalis historia") oda Tacitus ("Germania"). Im Middloita is da Fluss moastns ois "Moyn" oda "Moyne" iwaliefat. Da Nam "Meyn" is zan easchtn Moi im 14. Joarhundad afdaucht.
In de Mundoartn, de wo entlong vom Moa gredd wean, hoaßt a:
Nemfliss.
De lengstn Nemfliss vom Moa san de Fränggische Saale (rechts, 125 km), de Tauba (links, 114 km), de Nidda (rechts, 90 km), de Kinzig (rechts, 86 km) und de Regnitz (links, 59 km).
Zamm mid iahm Quejfluss Pegnitz is de Regnitz olladings 162 km long und domit da lengste Nemfluss. Aussadem fiaht de Regnitz an da Mindung deitlich meah Wossa (51,2 m³/s) ois da Moa (42,1 m³/s), so doss se hydrografisch sogoa ois da Haptfluss vom Moasystem gejtn ko. An da Pegnitz liegt außadem de mid Obstond grässte Stod an am Moa-Zuafluss, Niamberg.
Pang

Pang is a Stodtei vo da greisfreien Stod Rosnheim in Obabayern.
Pang is im Joar 760 easchtmois urkundlich unter dem Nama „Pangens“ gsogt worn. Der Nama leitd sie warscheinlich vo aram Herrscha her, der wo "Pao" ghoassn hod und der wo z Nussdorf gherrscht hom muas, weil sie de Woppn vo de Ortschaftn ziemlich ähnlich schaun.
Bis zua Eigmoandung zur Stod Rosnheim 1978 war Pang a eigene Gmoa, de sie bis an 'd Gmoargrenzen zu Koibamoa und Raubling dastreckt hod. Bei dera Eingmoandung hod Pang knapp zwoa Drittl vo da Fläche verloan und is heid de Hoamat vo knapp 3600 Leid (2008).
Häepunkte vom kulturelln Le'm san unta anderm as Panger Voiksfest (siehe auch: Flötzinger Bräu), as Weinfest vo da Oasing, Panger Landjugend des wo jäz Joar stattfind und as Voderdogsfest vom Spoartverein "SV Pang 1950".
Heid is Pang vor allm duach s Inndoi-Dreiegg bekannt und wega da Umgehungsstrass Panorama-Schwoag.
Rauschoama Signoiumsetza

Ois Rauschoama Signoiumsetza oda LNB (vo engl. 'Low Noise Block Converter') wead de Baugruppm vo ana Satellitnempfongsolog gnennt, de wo im Brennpunkt vo ana Paraboiantenn sitzt. Sie setzt de empfangane Frequenz vo beispuisweis 10,7 - 11,75 oda 11,8 - 12,75 GHz auf an Frequenzbereich vo 950 - 2150 MHz um. Des is nodwenig damid as Signal ibas Koaxialkabe oda neiadings aa mit Fibaoptikkaben zum Empfänga mit an Satellitnreceiver ibatrogn wean ko.
Aufbau und Funktion.
A LNB is a Kombination aus am LNA mid am Block-Umsetza. Is nu a Feedheandl obaud, weads a ois LNBF bezeichnet.
Nachdem in am Paraboispiagl de hofrequenten Mikrowejn vo am geostationären Satellitn bündld woan san, erfuid da LNB de foigndn weidan Aufam beim Empfang:
Flötzinger Bräu

Flötzinger Bräu is a Briwadbrauarei im obaboarischn Rosnheim im Freistaat Bayern. De Brauarei is 1543 grindt woarn und is de oanzige Briwadbrauarei im Raum Rosenheim. Heid is sie im Besitz vo da Familie Steegmüller.
Leid, de wo des Bia gean dringan, song a blos liabevoi 'Franz' oda 'Flöhz' dazua, wenns a Hoibe dringa woin.
Auf'm Rosnheimer Herbstfesd bedreibd de Brauerei auf da Lorettowiesn as grouße Flötzinger Festzelt mid am Plotz fir uma 8.500 Leid. Es gejd ois des gräßte frei aufbaubore Festzejd Europas. Da Bier-Ausstoß liegt pro Joar bei 100.000 Hektolita.
Biare.
De Brauerei braut foigende Biare:
Flötzinger Hell, Oidboarischs Hefewoazn, Oidboarischs Hefewoazn Dunge, 1543er Weißbier naturtriab, Flötzinger Export Dunge, Flötzinger Franz Steegmüller (Hells Export), Flötzinger Pils, Flötzinger Cool Pils, Flötzinger Märzn, Flötzinger Heller Boog, Flötzinger leichte Weißn (alkohoi reduzierd), Flötzinger Leichts Hells (alkohoi reduziert), Flötzinger Alkohoifrei, 1543 Russn (Biermischgetränk aus Weißbier und am Grachal), Wiesn Radler (Biermischgetränk aus Bier und am Grachal), Cool Lemon (Biermischdrangl aus Hellem und am Grachal).
Driba naus braut de Brauerei a no as Bierbichler Weißbier ei, wo s Rezept noch da Aufgabe vo da Bierbichler Weißbierbrauerei Rosenheim erworm hod. Es werd aber heid no in de Bierbichler Flaschen und Dragerl vertrim.
Zuasätzlich zu de obm gnannten Sortn wern im Laufe vom Joar no a bar saisonale Spezialitäten eibraut:
Josefi Bock (Dunkla Bock, dea wo oiwai zua Stoakbierzeid oboten werd), Mai Bock (im Mai hoid nochad), Wiesn Märzen (Märzenbier, a grod fias Rosenheimer Herbstfest am End vom August/Anfang vom September), Weihnachtsbier (Exportbier zur Weihnachtszeit), Weihnachtsbock (Heller Bock zur Weihnachtszeit).
Wossa und Kracherl.
De Flötzinger Brauerei produziat a de foigendn Wossa und Kracherl:
Mineralwossa, Zitronenlimonad, Orangenlimonad, Cola Mix, American Cola, Apfelschorle, Diät Zitronenlimonad, Diät Orangenlimonad, Diät Grapefruitlimonad.
Multifeed

Ois Multifeed (oda schuinde Olagn) wean Satellitnempfangsolagn bezeichnet, de aus oam Spiagl, a Multifeedhoidarung und mindestens 2 LNB bstengan.
Mid soiche Hoidarungen iss meglich, zwoa oda mera Satellitn (z. B. Astra 19,2° Ost und Hotbird 13° Ost) zum empfanga. Fia jedn Satellitn wead a extra LNB benetigt. Zua Befestigung wean speziäe Hoidarungen brauchd, de wo voan am Empfangsoam obrochd wean, und de LNBs aufneman. Da Obstand zwischn de LNBs muas entsprechend an Satellitnobstand bemessn wean. Fian Empfang vo nua 2 Satellitn gibts speziäe Monoblock-LNBs, dea wo 2 Heandl hod und scho direkt mid am exakten Obstand (z. B. 3° oda 6°) baud wead. Meistns is in dene scho a Multischoida eibaud, dass direkt de Receiver ogschloßn wean kinnan.
Schoidung zwischn de Satellitn.
Zum umschoidn zwischen de Satellitn wead bei noamale LNBs a DiSEqC-Umschoida brauchd. Bei Quattro-LNB wean sognannte Multischoida brauchd, bei Monoblock-LNBs is dea noamal scho eibaud. Friara is stattm DiSEqC-Umschoida a a 22-kHz-Umschoida vawendt woan. Des Signoi wead heid bei digitale Olagn füa de High/Lowbandl-Umschoidung vawendt, weswegn do DiSEqC fia Multifeed nodwenig is.
Signoivaluste.
Multifeedspiagl ham imma an Nochteil zu oanzln installierte LNB auf extra Spiagl. Bei Multifeed is imma mindestens oa LNB ned im Brennpunkt sondan ko nua schuind empfanga. Des fiad zwangsweis zua am leichtn Valust da Empfangsleistung. Nomalaweis wead, soweid meglich, da leistungsschwächane Satellit ofokussiad, und da stäakane wead schuind empfanga. In Middleiropa funktioniert noamalweis a Installation mid am Spiagl aufn Hotbird 13° Ost ausgrichd und da zwoate LNB aufn Astra 19,2° Ost schuind, mid am mindestens 60 cm groaßn Spiagl, rechd guad.
Helmut Qualtinger

Helmut Qualtinger, eignlich Helmut Gustav Friedrich Qualtinger, (* 8. Oktoba 1928 in Wean; † 29. Septemba 1986, aa do) woa a östareichischa Schauspüla, Schriftstöla und Kabarettist.
Fia de an woa er a Anarchist, a Provokateur und fia de aundan a Sensiblchen mit Drang zua Söbstzastearung. Er wiad oft mitn "Herrn Karl" identifiziat, a Figua und a Weak, des wos a gschoffn hod und mit dem er si a Denkmoi fia de Ewigkeit gsetzt hod. In dem Weak wiad da estareichische Klanbiaga ois unberechnbora, gfealicha Mitleifa entlarvt, ois woare Schrecknsfigua. Damit hod si da Qualtinger vü Feinde gschoffen bis hin zu Moaddrohungen. A aundare bekannte Figua is da Travnicek, a wengal ähnlich wia da "Herr Karl".
Lem.
Da Qualtinger staumt ausn Büdungsbiagatum. Sei Voda woa a Gymnasialleara und a begeistata Nazi. Da Helmut hod zeascht Medizin studiat, hod des obrochn und is Lokalreporta und Fümkritika wuan. Boid hod a damit aungfaungt Texte fias Kabarett und Theatastickln z schreim.